ब्राह्मण महासभा की शहर कमेटी भंग
Updated Tue, 23 Oct 2012 12:00 PM IST
बस्ती। ब्राह्मण सभा की बैठक सोमवार को महासभा के मालवीय रोड स्थित कार्यालय पर हुई। इसमें जिलाध्यक्ष अशोक कुमार शुक्ल ने तत्काल प्रभाव से शहर कमेटी भंग करने की घोषणा की।
जिलाध्यक्ष ने कहा कि महासभा का गठन ब्राह्मण समाज को एकजुट कर समाज को दिशा देने के लिए किया गया है। संगठन को गतिशील करने की जरूरत है। जिला महामंत्री शंभूनाथ मिश्र ने कहा कि ब्राह्मणों के हितों की रक्षा के लिए गठित महासभा अपने मकसद में सफल हो, इसके लिए समवेत प्रयास की जरूरत है। ग्रामीण क्षेत्रों में रहने वाले ब्राह्मणों को जागरूक कर उन्हें मुख्य धारा से जोड़ा जाएगा। इसके लिए जल्द ही व्यापक अभियान चलाया जाएगा। शहर की नई कमेटी का गठन शीघ्र ही कर लिया जाएगा।
वरिष्ठ उपाध्यक्ष रामदुलारे पाठक और संगठन मंत्री हनुमत प्रसाद मिश्र ने कहा कि हमें अपनी जिम्मेदारियों के प्रति जवाबदेह बनना होगा। समाज को दिशा देने का काम हमेशा से ब्राह्मण समाज करता चला आया है। ऐसे में आज के परिवेश को देखते हुए हमारी जिम्मेदारियां और बढ़ गई हैं।
इस मौके पर उमापति मिश्र, विजय बिहारी तिवारी, कमलकिशोर शुक्ल, एसएन शुक्ल, गोपेश्वर तिवारी, राजेश्वर तिवारी, प्रमोद पांडेय, सत्ते शुक्ल आदि मौजूद रहे।
Write a Comment | View Comments